27.1.2023
FI
Euroopan unionin virallinen lehti
C 32/93 Torstai 23. kesäkuuta 2022
61. suhtautuu myönteisesti AU:n ja EU:n jäsenvaltioiden paikallis- ja aluehallintojen johtajien 15. helmikuuta 2022 Brysselissä pidetyssä kokouksessa hyväksyttyyn julkilausumaan, jossa korostettiin muun muassa, että ilman paikallis- ja aluehallintojen osallistumista 65 prosenttia kestävän kehityksen tavoitteita tukevista 169 tavoitteesta jää saavuttamatta;
62. suhtautuu myönteisesti AfCFTA:n ministerineuvoston sopimukseen yhteisistä alkuperäsäännöistä 87,7 prosentille tavaroista tai 3 800 tullinimikkeelle, jotka AfCFTA kattaa; kehottaa komissiota yhdenmukaistamaan alkuperäsäännöt ja laatimaan AfCFTA:ssa äskettäin hyväksyttyjen sääntöjen perusteella ehdotuksen kaikkien Afrikan maiden kanssa käytävää kauppaa koskevista yhtenäisistä alkuperäsäännöistä, joilla korvataan EU:n Afrikan alueiden ja maiden kanssa tekemissä eri kauppasopimuksissa ja -järjestelyissä olevien alkuperäsääntöjen tilkkutäkki; on vakuuttunut siitä, että tämä hyödyttäisi myös EU:n yrityksiä ja tulliviranomaisia; kehottaa komissiota selvittämään lisämahdollisuuksia ja -toimenpiteitä, joilla voidaan edistää yhteyksiä ja synergioita EU:n Afrikan maiden ja AfCFTA:n kanssa tekemien eri kauppajärjestelyjen välillä; suhtautuu myönteisesti AfCFTA:n tavoitteeseen parantaa alueellista eriytymistä ja infrastruktuurijärjestelmien laajentamista ja yhteenliittämistä; kehottaa EU:ta sitoutumaan yhdessä AfCFTA:n sihteeristön kanssa edistämään valmiuksien vahvistamista ja teknistä tukea AfCFTA:n täytäntöönpanolle;
63. suhtautuu myönteisesti siihen, että Euroopan investointipankki avasi marraskuussa 2021 ensimmäisen Afrikan-keskuksensa Kenian pääkaupungissa Nairobissa;
64. arvostaa neuvoston ja komission aloitetta järjestää helmikuussa 2022 ensimmäinen Afrikka–Eurooppa-viikko Brysselissä; panee tyytyväisenä merkille useiden tuhansien nuorisojärjestöjen, kansalaisjärjestöjen ja paikallisviranomaisten, kulttuurialan sekä yritysfoorumin edustajien tuloksekkaan työn; korostaa, että EU:n aiempaa paremmalla sitoutumisella nuoriin afrikkalaisiin ja afrikkalaiseen maahanmuuttajayhteisöön EU:ssa voitaisiin parantaa rakenteellisesti EU:n ja Afrikan suhdetta pitkällä aikavälillä; pitää tässä yhteydessä valitettavana, että Euroopan parlamentti ei ollut enemmän mukana ja että tapahtumat järjestettiin parlamentin Strasbourgin-täysistuntoviikon aikana, ja korostaa, että ennen tulevia aloitteita on tärkeää edistää kaikkien sidosryhmien, myös liike-elämän järjestöjen, välistä yhteistyötä; kehottaa komissiota järjestämään Afrikka–Eurooppa-viikon vuosittain ja ottamaan nuoret, erityisesti naiset ja tytöt, mukaan Afrikka–Eurooppa-viikolla järjestettäviin keskusteluihin;
65. kehottaa komissiota keskittymään tulevissa EU:n ja Afrikan elinkeinoelämän huippukokouksissa mahdollisuuksiin, joita paikallisella taloudella ja kestävän tuotannon vaihtoehdoilla, kuten luonnonmukaisen, reilun kaupan ja pienviljelijöiden osuuskunnilla ja yhteisötalouden toimijoilla, voi olla entistä kestävämmän ja oikeudenmukaisen kaupankäyntikumppanuuden rakentamisessa Afrikan ja EU:n välille;
66. korostaa, että on välttämätöntä lisätä koko Afrikan mantereen sidosryhmien, erityisesti pk-yritysten elinkeinoelämän järjestöjen, ja sekä EU:n että AU:n jatkuvasti merkittävämpien kansalaisjärjestöjen osallistumista keskusteluihin, joissa luodaan pohja kaupan, investointien ja taloudellisen yhteistyön uudelle ulottuvuudelle, jonka tavoitteena ovat oikeudenmukaiset ja eettiset suhteet;
67. toteaa, että liikenneverkot ovat kaupan ja vauraiden talouksien keskeisiä mahdollistajia; korostaa tarvetta parantaa Afrikan maaseutu- ja kaupunkialueiden välisiä yhteyksiä, jotta voidaan varmistaa yhteenliitettävyyden paraneminen Afrikan maiden välillä ja Afrikan mantereella; tähdentää, että infrastruktuurihankkeiden toteuttamista koskevien Team Europe -ehdotusten on perustuttava AU:n Afrikan infrastruktuurin kehittämisohjelmassa määrittämiin tarpeisiin; kehottaa tässä yhteydessä ottamaan paikalliset ja alueelliset sidosryhmät mukaan infrastruktuurihankkeiden luonnetta ja laajuutta koskevaan päätöksentekoprosessiin; muistuttaa, että arviolta 53 prosenttia Afrikan teistä on päällystämättömiä tai erillään kaupankäynnin keskuksista ja että alle puolet maaseutualueiden väestöstä pääsee toimiville teille vuoden ympäri, mikä kertoo siitä, että investointeja tarvitaan muuallekin kuin lippulaiva-hankkeisiin; kehottaa myös investoimaan kylmäketjun logistiikkaan ja nykyaikaisiin varastointitiloihin sekä yleisesti parempaan logistiikkaan tuotanto- ja kulutuspaikkojen välillä, jotta viljelijät voivat toimittaa maataloustuotteitaan tietyillä etäisyyksillä, myös kun otetaan huomioon Afrikan nopea kaupungistuminen, mikä osaltaan auttaa poistamaan puutteellisen elintarviketurvan; huomauttaa, että toimivalla liikenneverkolla ja investoinneilla infrastruktuurihankkeisiin voidaan edistää Afrikan talouksien kehittymistä; kehottaa Euroopan komissiota helpottamaan investointeja Afrikan infrastruktuurihankkeisiin Afrikkaa koskevien kauppa- ja investointivälineidensä avulla;
68. kannustaa käymään laajaa keskustelua, jonka tavoitteena on pohtia uudelleen malleja ja suunnitelmia, joilla kehitetään infrastruktuuria ja määritetään vaihtoehtoisia liikkuvuusmalleja ja 2000-luvun nykyaikaisia liikkuvuusratkaisuja sekä kaikille alueilla oleville että koko mantereelle EU:ssa ja muissa teollistuneissa maissa saatujen kokemusten perusteella, jotta niissä tehdyt virheet voidaan välttää;